Żewġ ittri kruċjali It-Tnejn 20 ta' Awwissu ħabat l-54 anniversarju minn mindu l-Prim Ministru Ġorġ Borg Olivier mis-Savoy Hotel ta' Londra fl-1962 għamel it-talba tiegħu biex Malta ssir nazzjon indipendenti permezz ta' żewġ ittri: waħda qasira u oħra itwal. Fl-istess ġurnata, il-Prim Ministru ta konferenza stampa li kisbet rappurtaġġ wiesgħa fl-istampa Ingliża. L-Avukat Victor Ragonesi kien fost dawk li kienu qed jakkumpanjaw lil Borg Olivier f'Londra dakinhar. Minn hemm tibda storja twila u mħarbta ta' negozjati mal-Gvern Ingliż. Spikka li f'dak il-mument il-pariti politiċi lokali ż-żgħar immexxija minn Mabel Strickland, Toni Pellegrini u Herbert Ganado u l-Knisja taħt l-Arċisqof Mikiel Gonzi kienu kontra dan il-pass politiku. Fl-ittri tiegħu, imsemmijin hawn fuq, Borg Olivier mhux biss talab għall-Indipendenza imma lis-Segretarju tal-Kolonji talbu wkoll biex jiffissa b'mod urġenti d-data meta Malta se ssir indipendenti fil-qafas tal-Commonwealth. Fit-tieni ittra tiegħu, Borg Olivier jgħid li għandu l-appoġġ tal-Kabinett kollu biex jitlob l-Indipendenza b'mod urġenti. L-Indipendenza kienet waħda mit-temi tal-kampanja elettorali tal-1962 li kienet fgata mill-kunflitt aħrax bejn l-MLP u l-Knisja fejn saħansitra ntużaw l-interdett u pieni spiritwali oħrajn versu min ried jivvota lill-partit imsemmi. Kemm il-PN kif ukoll il-PL f'dik l-elezzjoni kienu tkellmu favur l-Indipendenza għalkemm kellhom viżjoni differenti ta' kif l-Indipendenza kellha tinkiseb. L-ittri dehru l-ewwel darba fl-1999 meta l-Professur Henry Frendo ppubblika l-ktieb The Origins of Maltese Statehood: A Case Study of Decolonization in the Mediterranean. Il-ktieb kien żvela wkoll għall-ewwel darba dokumentazzjoni Ingliża arkivjata fl-Arkivju Nazzjonali Ingliż fi Kew b'rabta mal-Indipendenza ta' Malta. Il-ktieb ġie ppubblikat għall-ewwel darba fl-199ż9 bit-tieni edizzjoni s-sena ta' wara. Frendo żvela wkoll l-immanuvrar li għamlet il-Knisja Maltija fit-tfassil tal-kostituzzjoni tal-Indipendenza u l-alternattiva Taljana li fittex il-Perit Mintoff darba li Malta tkun indipendenti. L-ittri kienu riżultat ta' falliment ta' taħdidiet bejn il-Prim Ministru Malti u s-Segretarju tal-Istat tal-Kolonji Duncan Sandys li ħareġ bl-idea li l-Ingilterra tagħti lil Malti mitt elf lira sterlina. Miżerja. Dik il-laqgħa seħħet fis-17 ta' Awwissu 1962. Dakinhar Borg Olivier kien talab biex l-Ingliżi jagħtu lil Malta s-somma li offrew lil Mintoff fl-1958 meta dan irriżenja. In-naħa Ingliża wieġbet li meta rriżenja Mintoff, il-PN ma kienx aċċetta li jifforma gvern. Sandys wieġeb fl-istess ġurnata u ppropona laqgħa biex tkun diskussa l-materja tal-Indipendenza. Kumbinazzjoni interessanti hu l-fatt li l-20 ta' Awwissu huwa jum il-mewt tal-Perit Duminku Mintoff.